HOGENT – DRUGI SEMESTER 2022

*Kako ste bili zadovoljni z izmenjavo in zakaj?*

Z izmenjavo sem bila več kot zadovoljna in lahko rečem, da je bila to ena boljših odločitev v življenju. Veliko sem lahko naredila na osebni rasti, akademsko napredovala in raziskovala še druga področja socialnega dela, ob vsem tem pa spoznavala nove ljudi, doživela veliko lepega, vse od žurov, potovanj, poznanstev.

*Ste imeli redna predavanja v angleščini ali samo občasne konzultacije?«*

Imela sem redna predavanja v angleščini. Velikokrat se je zgodilo da so bila predavanja samo ob določenih dnevih v tednu, kar je bilo včasih dobro (več prostega časa), a sem na račun tega, imela včasih predavanja zelo dolgo (a vseeno se mi zdi, da zadeva ni bila tako moteča, vsaj meni ne).

*Kako bi ocenili kakovost študija?*

Študij je na visokem nivoju. Veliko več poudarka je na praktičnem znanju, veliko je dela na terenu (obiskali smo več instuitucij, muzejev, opravljali intervjuje, obiski sosesk, skupščin, organizacij), prav tako je eden od predmetov naravnan tako, da smo kot »field visit« imeli obisk Lisbone in Milana, kjer smo se udeleževali raznih predavanj, delavnic, terenskih obiskov (stvar je bila super, predavatelji na tujih univerzah so bili edinstveni in zanimivi, hkrati pa smo na obeh izletih imeli veliko časa tudi za raziskovanje mesta in uživanje – oba izleta je bilo potrebno plačati (iskanje stanovanja, hostla in letalskih kart je bilo prepuščeno študentom) – Lisbona je trajala 10 dni, Milano 4)

*Kakšni so bili profesorji? Bi kateri predmet/profesorja posebej pohvalili/skritizirali?*

Profesorji so vsesplošno zelo razumljivi, če zboliš in te ni na predavanj, razumejo itd. So pa predavanja obvezna oz. razredi so tako majhni da se odsotnost hitro opazi – profesorji pa na to opozorijo. Izpiti niso nastrojeni na način »piflanja« oz. dobesednega učenja – veliko je seminarskih nalog, skupinskih del, branja člankov, pisanja esejev itd.

*Kakšni so življenjski stroški v primerjavi s temi v Sloveniji?*

Stroški so definitivno višji. Hrane v restavracijah (kosilo povprečno 13-18eur), pivo (4-5eur), so pa seveda nakupi v trgovinah cenejša rešitev; trgovine, kot so Hofer (Aldi) in Lidl, kot svetovne verige ponujajo cenejše rešitve.

V menzi (šolski) lahko tudi dobiš obrok za približno 3,5-5eur – izbire je ogromno, vseeno pa gre za menzo.

*Koliko je treba imeti za namestitev?*

Jaz sem stanovala v študentskem domu (Mercator dorm D), kjer sem imela veliko srečo, saj sem na mesec plačevala 240eur (imela sem svojo sobo, kuhinjo in kopalnico sem si delila). To je za Belgijo zelo poceni. Ostali študentje v drugih domovih so plačevali 400eur, stanovanja so še dražja.

*Je ustanova velika? Sprejme veliko tujih študentov?*

Ustanova je velika, ima več kampusov po celem mestu, poleg te ustanove oz. fakultete je v mestu ogromno drugih – Gent je znan kot mesto študentov, skoraj vsa populacija je bazirana na tem, zato je posledično ogromno možnosti za druženja.

*Kakšne so možnosti za druženje z domačimi in tujimi študenti?*

Možnosti je ogromno, sploh na tej fakulteti in na oddelku za socialno delo, sem imela res srečo s sošolci. Ker so razredi majhni (pribl. 20 učencev), hitro spoznaš vse, domačini pa se zelo veselijo druženja z Erazmusi – skupaj smo se družili tudi izven šole, ko smo iskali nastanitve za študijske izlete v Lisbono, smo stanovali skupaj, šli na letalo itd.

*Kakšno je mesto? Kako je bilo poskrbljeno za obšolske dejavnosti?*

Mesto je pravljično. Sama sem se zaljubila vanj in ga priporočam vsakemu – mesto zgleda staro, a je v njem ogromno mladih ljudi, klubov, restavracij, barov, pubov, kanali so po celem mestecu in v toplejših dnevih ogromno študentov potuje po njih z ladjicami ali pa samo sedi ob kanalih in se druži. V bližini je jezero, kjer se ljudje zbirajo, v hladnejših dneh pa seveda ostajamo v zaprtih prostorih – bowlingi, biljardi, pubi,…

Obšolske dejavnosti so ves čas na voljo. Za erasmuse je dobro poskrbljeno – na teden skoraj vedno tri različne aktivnosti (internacionalne večerje, biljardi, rokomet, košarka, zabave, tematske zabave, tekmovanja v raznih igrah, izleti v Amsterdam, mesta po Belgiji, v Paris,… - za vsakega se nekaj najde)

*Kaj priporočate študentom, ki nameravajo iti na študij tja?*

Da ste odprti za nove izkušnje in se samo prepustite izmenjavi – spozna se res ogromno ljudi, in sklene ogromno prijateljstev, nerealna izkušnja. Vsem je to nekaj novega, vsi so na izmenjavi sami in družbe res ne manjka.

*Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?«*

Seveda: pijalucija.kralj@gmail.com – Lahko pa mi napišeš kaj na instagram: @pijakralj